তেহরান বিমান বন্দর থেকে ট্যাক্সিতে শহরের কেন্দ্রবিন্দু তোপখানে এলাকাতে গিয়ে পৌছলাম। ঢাকা শহরের কেন্দ্রবিন্দু যদি বায়তুল মোকাররাম মসজিদকে ধরা যায় তবে তোপখানা হল তেহরানের সেরূপ একটি কেন্দ্রবিন্দু। এখানে অবস্থিত বহুতল বিশিষ্ঠ বিশাল টিএনটি বিল্ডিং। পরে এ বিল্ডিং বহুবার বহু প্রয়োজনে গেছি। এখানে এসে জমা হয় তেহরানে নানা কোন থেকে আসা শত শত বাস। হোটেল-মুখী যাত্রাপথে ট্যাক্সি ড্রাইভারের সাথে ভাঙ্গা ভাঙ্গা ফারসীতে আলাপ করছিলাম। ইরানে চাকুরিতে সিলেক্ট হয়েছি এ খবর যখন পেলাম তখন আমি লাহোরে। লাহোরের বিখ্যাত মল রোডে ফিরোজ সন্সের বিশাল বইয়ের দোকান। সেখান থেকে ফারসী শেখার বই কিনে এনে রীতিমত পড়াশুনা করে দেই। এবং সেটি কাজে দিয়েছিল ইরানে পৌছার সাথে সাথেই। হোটেলে ব্যাগ রেখেই আমার শশুর সাহেবের দেওয়া এক ঠিকানার খুঁজে বের হলাম। ইনার নাম ফরিদুদ্দিন খান। পরবর্তীতে তিনি আমার ঘনিষ্ট বন্ধুতে পরিনত হন। তাঁর দেশের বাড়ী ব্রাম্মনবাড়িয়ার নবী নগরে। শাহের আমলে তিনি ইরানে আসেন। তিনি ছিলেন ঢাকা বিশ্ববিদ্যালয়ের অর্থনীতির ছাত্র। নিজ চেষ্টায় তিনি ফার্সি ভাষা ও ফার্সিতে লেখা ইসলামি দর্শনের উপর প্রচুর পড়াশুনা করেন। তিনি বেশ কিছু বইও লিখেছেন। বিখ্যাত ইরানী দার্শনিক মোল্লা ছদরার দর্শন নিয়ে বহু আলোচনা তাঁর মুখে শুনেছি। দেশে ফিরে গিয়ে তিনি ঢাকার একটি প্রাইভেট বিশ্ববিদ্যালয়ে শিক্ষাকতা করেন। বিভিন্ন পত্রিকায় এখন কলাম লেখেন এবং পলিসি ফোরাম নামে একটি প্রতিষ্ঠানের সভাপতি। তিনি তমু্দ্দন মজলিশেরও নেতা।